Die maand se topic verstaan ek nie lekker nie. Dis glo cross country. Nou as ek dit vertaal kom ek NIE uit by ’n klomp mense wat om en om en om dieselfde klein roetetjie naby hulle huise ry nie. Vir my klink dit meer soos – pak die kar, laai die fietse en gaan ry oraloor die land. Of, pak die sakke op die fietse en begin net ry, soos byvoorbeeld die nuwe toerroete van Kevin Evans se dorp tot by myne.
Ons het soveel ongelooflike berge, natuurskoon, roetes om op fietse te ry dat jy regtig nie net rondom die Spur of jou huis in ’n bondel moet jaag nie. Wat ook baie gewild raak is die gravelbike-toere in die Karoo met ’n ou wat kan braai, of vat sommer die trein tot op Matjiesfontein, slaap in die Spookhotel, die Lord Milner en vat ’n toer Sutherland se kant toe om te gaan sterre kyk. Ek en my ander helfte doen hierdie tipe cross country, nie die soort wat julle in die res van die uitgawe lees nie. Omdat ons in Stellenbosch so gespoil is met ongelooflike roetes aan alle kante van ons mooi dorp skryf ons nie vir baie events in nie. Wanneer ons ’n race sal gaan ry is wanneer dit op ’n plek is wat ons nog nie ontdek het of nie gewoonlik by sal kan ry nie.